section_heading: Opis dobra
paragraph_text: Povijesna jezgra Kaštel Starog formirana je uz utvrđeni ljetnikovac koji je 1481. godine sagradio trogirski plemić Koriolan Ćipiko. Uz pomoć mletačkog Senata 1507. godine naselje Koriolanovih težaka utvrđeno je zidom s ugaonim kulama, nasipom i jarkom s tri kopnene strane. Zapadno od utvrđenog sela uz morsku obalu sagrađena su još dva kaštela trogirskih plemića Andreis i Cega.